Marcelo Peralta

Marcelo Peralta (født 5. mars 1961 i Buenos Aires i Argentina, død 10. mars 2020 i Madrid) var en argentinsk jazzmusiker (saksofon, også piano og akkordeon).

Liv og virke

Bakgrunn
Peralta studerte klaver og musikkteori ved Antiguo Conservatorio Beethoven, der han fikk undervisningssertifikat i 1979.

Musiker
Da han var 18 år begynte han å spille barytonsaksofon og hadde særlig interesse for Serge Chaloffs musikk. Inspirert av John Coltrane, Albert Ayler og Ornette Coleman lærte han seg tenorsaksofon, deretter altsaksofon og til sist sopransaksofon. Under studiene hos tangokomponisten Sebastian Pianayy  lærte han seg å spille trompet, trombone, tuba, fiolin, klarinett og latinamerikanske folkeinstrumenter.

Fra 1980 underviste han som saksofon- og improvisasjonslærer ved Conservatorio Municipal Manuel de Falla i sin fødeby. Ved siden spilte han som studiomusiker til å begynne med. Med gitaristen Jorge Mancini, saksofonisten Mariana Potenza og perkusjonisten Victor Da Cunha grunnla han Grupo de Improvisación Tercer Mundo, som i 1987 kom ut med albumet Un Hilo de Luz. Året etter slo han seg sammen med pianisten Eduardo Lagos. Sammen med Cesar Franov, Enrique Norris, Carlos Triolo, Diego Pojomovsky og Guillermo Bazzola presenterte han albumet Escaleras de la Comprensión (Melopea Records 1991), der han kombinerte samtidsjazz med latinamerikansk folklore.

Tidlig i 1990-årene turnerte han med et storband kalt Los Saxópatas. I 1997 kom hans album Milonga (Melopea Records).

Peralta bosatte seg i 1996 i Madrid. Der grunnla han Marcelo Peralta Quartet, og denne gruppen opptrådte i flere europeiske land. I 2005 oppførte han som solist sammen med RTVEs symfoniorkester verker av Pepe Nieto, Gunther Schuller og Leonard Bernstein. Med Dr. Macaroni Brass Band utgav han i 2003 albumet Cum Laude (TCB).

I 2009 grunnla han med Baldo Martínez og «Sir Charles» Gonzalez trioen ZAS, som kom med et album i 2013. Ved siden av dette underviste han.

På sin 59. fødselsdag ble han innlagt på sykehus, og der døde han fem dager etter som følge av sykdom utløst av Corona-Virus SARS-CoV-2.

Referanser

Eksterne lenker
 Nekrolog (JazzTimes)
 

Saksofonister
Jazzmusikere
Argentinske musikere
Personer fra Buenos Aires
Dødsfall relatert til covid-19 i Spania